Kim Edberg Andersen (NB), 2023-05-24:
Det skal jeg undskylde, formand.
Jeg havde faktisk støttet det her forslag endnu mere, hvis vi bare havde holdt os til overskriften og ikke lavet den der lille passus med, at det kun gjaldt for unge og udsatte.
For i Nye Borgerlige mener vi, at man virkelig har brug for at få undersøgt det her og evalueret hele indsatsen under covid, corona, på alle fronter.
For virkeligheden er, at der både under selve epidemien og efterfølgende med den nye regering er blevet solgt den her historie med, at vi reddede Danmark: Vi gjorde alt det rigtige, vi reddede Danmark, og uden mig var alle døde.
Så viser det sig, at det ikke var alle, der døde, og så begyndte videnskaben også at fortælle, at de nok alligevel ikke alle sammen var døde, og så bliver det lige pludselig et diagram med to felter, altså hvad det, vi gjorde, kostede, og hvad det ville have kostet, hvis vi ikke havde gjort det.
Det er jo egentlig det, jeg hører Liberal Alliance nu beder om, altså ingen løftede pegefingre ad tossede beslutninger under corona.
Vi har jo hørt alle historierne om, at vi stod i en ukendt tid, og at det var godt for beskæftigelsen og økonomien.
Det er fortid.
Beslutningerne er taget, konsekvenserne af beslutningerne er udført, og det, man fra Liberal Alliances side nu egentlig gerne vil, er dybest set bare at spørge: Hvad kostede det så?
Hvad kostede grisen, når vi tog de beslutninger, vi gjorde?
Det burde Folketinget jo bakke op om i stor stil, og regeringen burde jo kaste sig ud i at bevise, at lige nøjagtig alt, hvert eneste ord, de sagde under hele coronaepidemien, var den skinbarlige sandhed og fakta, og at det ikke kunne gøres på andre måder.
Jeg hører nu heroppe fra talerstolen en masse halvkvædede fortællinger om, at man gjorde det rigtig godt, og at man også har evalueret lidt på det, og en ordfører, der står heroppe og påstår, at man har evalueret det, bliver spurgt ind til, hvad det så betyder på det her område, så ved man det ikke lige.
Og hvad det så betyder på det andet område, ved man heller ikke lige, men det er faktisk blevet undersøgt til bunds, og man har faktisk ikke rigtig lyst til at rode mere i det her.
Så tænker jeg som ordfører for Nye Borgerlige, at det jo godt kunne være, at Nye Borgerlige havde ret, da der blev råbt meget højt op, og der kommer nu her efter mig en ordfører uden for grupperne, som råbte rigtig højt op, og som nærmest blev udskammet undervejs.
For at være så tåbelig at italesætte, at det rent faktisk ikke var sikkert, at det, man gjorde, var den bedste løsning, kunne man faktisk ikke tillade sig.
Nu er vi på den anden side, så nu er det svært at udskamme nogen længere, når man egentlig bare beder om at få en videnskabelig tilgang til det.
Vi har lavet et forsøg, og forsøg skal evalueres efterfølgende, og vi mangler evalueringen.
For problemet er, at der, hvis vi ikke evaluerer, står der næste gang en eller anden og kigger i meningsmålingerne og tænker, hvad man den her gang skal finde på af forsøg, der er gode i meningsmålingerne, men som måske ikke er faktuelt begrundet, og det kan vi ikke leve med.
En pandemi er forhåbentlig ikke noget, vi oplever igen i vores levetid, men hvis vi gør det, skal vi have suget al læring ud af den, vi nu er gået igennem, så man næste gang træffer faktuelt dygtige valg ud fra evidens og evalueringer.
Det kan jo være, at man træffer nøjagtig de samme beslutninger.
Det kan jeg ikke sige, for der er ikke foretaget en evaluering.
Så Nye Borgerlige kommer naturligvis til at støtte op om det her forslag om en evaluering, også selv om vi bare har set overskriften.
Det har været rigeligt for os.
Lad os få evalueret det hele, lad os få alle sten vendt, og glem det der med, hvem der var sejrsherre, og hvem der reddede alle danskere.
Det er ligegyldigt nu.
Nu er læringens tid kommet, og nu er det vigtigt, hvordan vi bedst muligt redder Danmark, hvis vi risikerer at få en lignende situation i fremtiden.
Det må vi håbe vi ikke får, men virkeligheden er, at vi også kommer til at dumme os næste gang, hvis vi ikke evaluerer på det, vi allerede har gjort.
Nye Borgerlige støtter forslaget.